กรณ์ ขึ้นเวทีถกวิกฤตโลกส่งผลกระทบไทย
กรณ์&nbsp; ขึ้นเวทีถกวิกฤตโลกส่งผลกระทบไทย&nbsp; ในการประชุมสภาผู้ว่าการธนาคารโลกและไอเอ็มเอฟ 8-9 ต.ค.นี้
6 ต.ค. 2553

กรณ์  ขึ้นเวทีถกวิกฤตโลกส่งผลกระทบไทย  ในการประชุมสภาผู้ว่าการธนาคารโลกและไอเอ็มเอฟ 8-9 ต.ค.นี้
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า นายกรณ์ จาติกวณิช รมว.คลัง จะเป็นหัวหน้าคณะผู้แทนไทยเดินทางเข้าร่วมการประชุมประจำปีสภาผู้ว่าการธนาคารโลกและกองทุนการเงินระหว่างประเทศ ปี 2553 และการประชุมอื่นๆ ที่เกี่ยวข้อง ระหว่างวันที่ 8 - 9 ต.ค.2553 ณ กรุงวอชิงตัน ดีซี ประเทศสหรัฐอเมริกา โดยมีสาระสำคัญได้แก่  การประชุมประจำปีสภาผู้ว่าการธนาคารโลกและกองทุนการเงินระหว่างประเทศ ปี 2553 ในวันที่ 8  ต.ค. 2553 เป็นการประชุมร่วมระหว่างผู้ว่าการธนาคารโลกและกองทุนการเงินระหว่างประเทศของประเทศสมาชิก ซึ่งจัดขึ้นเป็นประจำทุกปี โดยนาย Robert B. Zoellickประธานธนาคารโลก  และนาย Dominique Strauss-Kahn กรรมการผู้จัดการกองทุนการเงินระหว่างประเทศ จะกล่าวสุนทรพจน์ ต่อที่ประชุม และคาดว่าในปีนี้ นาย Barack Obamaประธานาธิบดีสหรัฐฯ ในฐานะประเทศเจ้าภาพจะร่วมกล่าวสุนทรพจน์ด้วย
สำหรับไทย รมว.คลังในฐานะผู้ว่าการของไทยในธนาคารโลกจะกล่าวสุนทรพจน์ในประเด็นสำคัญๆ เช่น วิกฤตการเงินโลก และผลกระทบต่อประเทศไทย และนโยบายและมาตรการเศรษฐกิจไทย และบทบาทขององค์กรการเงินระหว่างประเทศในการแก้ไขปัญหา การปฏิรูปการออกเสียงของธนาคารโลกและกองทุนการเงินระหว่างประเทศ ความร่วมมือระหว่างประเทศไทยกับธนาคารโลก และข้อเสนอแนะในการดำเนินนโยบายของธนาคารโลกและกองทุนการเงินระหว่างประเทศ เป็นต้น
ขณะที่การประชุมของประเทศสมาชิกกลุ่มเอเชียตะวันออกเฉียงใต้ หรือ กลุ่ม SEA ของธนาคารโลก จะมีการหารือระหว่างผู้ว่าการธนาคารโลกของประเทศสมาชิกของกลุ่ม SEA  ประกอบด้วยสมาชิก 11 ประเทศ ได้แก่ บรูไนดารุสซาลาม ฟิจิ อินโดนีเซีย ลาว มาเลเซีย พม่า เนปาล สิงคโปร์ ไทย ตองก้า และเวียดนาม ร่วมกับผู้ว่าการของกองทุนการเงินระหว่างประเทศของประเทศสมาชิกของกลุ่ม SEA ซึ่งประกอบด้วยสมาชิก 13 ประเทศ (เพิ่มกัมพูชา และฟิลิปปินส์)
ประเด็นที่คาดว่าจะมีการหารือ ได้แก่ การดำเนินงานของธนาคารโลกและกองทุนการเงินระหว่างประเทศต่อวิกฤตเศรษฐกิจโลกและบทบาทในอนาคตในการแก้ไขวิกฤตต่างๆ  ตลอดจนความคืบหน้าในการปฏิรูปธนาคารโลกและกองทุนการเงินระหว่างประเทศเพื่อเพิ่มการมีส่วนร่วมของประเทศกำลังพัฒนามากขึ้น ตลอดจนการเพิ่มความโปร่งใส และความน่าเชื่อถือ
นอกจากนี้ ในการประชุมประจำปีของ Institute of International Finance ในวันที่ 8 ต.ค. 2553 นี้ รมว.คลังของไทย ได้รับเชิญให้เข้าร่วมการประชุมและขึ้นอภิปรายร่วมกับนาย Agus Martowardojo รมว.คลังอินโดนีเซีย  และนาย Cesar Purisima รมว.คลังฟิลิปปินส์ ในหัวข้อเรื่อง ASEAN: Maintaining Growth, Addressing Challenges and Tapping Opportunities โดยผู้เข้าร่วมฟัง การอภิปรายมาจากหน่วยงานภาครัฐและภาคเอกชนทั่วโลก
ขณะที่การประชุม  Bali Dialogue ในวันที่ 8 ต.ค.2553  รมว.คลังของไทย จะเข้าร่วมการหารือเกี่ยวกับกลไกด้านการเงินเพื่อแก้ไขปัญหาการเปลี่ยนแปลงสภาพภูมิอากาศ (Climate Change) เพื่อมุ่งเน้นการลดผลกระทบและการรองรับการปรับตัวต่อการเปลี่ยนแปลงสภาพภูมิอากาศ โดยเฉพาะในประเทศกำลังพัฒนาและที่ยากจนมาก
ด้านการประชุมคณะกรรมการพัฒนาการ (Development Committee) ครั้งที่ 82 ในวันที่ 9 ต.ค. 2553 จะมีการประชุมเรื่องการพัฒนาของเศรษฐกิจโลกและผลกระทบต่อประเทศกำลังพัฒนา ในการปรับตัวต่อผลกระทบของวิกฤติเศรษฐกิจและบทบาทของสมาคมพัฒนาระหว่างประเทศในการช่วยเหลือประเทศยากจนให้มีคุณภาพชีวิตที่ดีขึ้น และความคืบหน้าของการปฏิรูปกลุ่มธนาคารโลกและกองทุนการเงินระหว่างประเทศเพื่อเพิ่มบทบาทของประเทศกำลังพัฒนาในกระบวนการบริหารเพิ่มขึ้น
นอกจากนี้ จะมีการหารือทวิภาคีและการพบปะนักลงทุนสหรัฐฯ โดย รมว.คลังมีกำหนดการพบปะกับนักลงทุนสหรัฐฯ เพื่อประชาสัมพันธ์และเชิญชวนนักลงทุนให้มาลงทุนในประเทศไทย และการหารือทวิภาคีกับผู้บริหารระดับสูงของธนาคารโลก  กองทุนการเงินระหว่างประเทศ   JICA และสถาบันการเงินเอกชนระหว่างประเทศอีกหลายแห่ง